Μουσείο Μαρία Κάλλας

Το **Μουσείο Μαρία Κάλλας** είναι ένα βιογραφικό μουσείο αφιερωμένο στην κορυφαία Ελληνίδα υψίφωνο Μαρία Κάλλας. Βρίσκεται στην κεντρική Αθήνα και εγκαινιάστηκε στις 26 Οκτωβρίου 2023.

## Ιστορία
Το 2000, ο Δήμος Αθηναίων συμμετείχε σε δημοπρασία προσωπικών αντικειμένων της Κάλλας, εγκαινιάζοντας έτσι μια συλλογή με θέμα την υψίφωνο, και έχοντας ως αρχική προοπτική τη δημιουργία σχετικής έκθεσης στο πλαίσιο των Θερινών Ολυμπιακών Αγώνων του 2004. Το 2010, ο δήμος αγόρασε ένα τριώροφο νεοκλασικό κτίριο του Μεσοπολέμου στην οδό Μητροπόλεως 44, έναντι 7 εκατ. ευρώ. Τρία χρόνια αργότερα, ένα προηγούμενο σχέδιο για τη στέγαση θεατρικού μουσείου στο κτίριο απέτυχε και έτσι γεννήθηκε η ιδέα για τη μεταφορά της συλλογής Κάλλας εκεί. Η σχετική μουσειολογική μελέτη των Ερατώ Κουτσουδάκη, Ανδρομάχης Γαζή και Αλέξανδρου Χαρκιολάκη παρουσιάστηκε για πρώτη φορά το 2014. Τελικά, το Μουσείο Μαρίας Κάλλας εγκαινιάστηκε μια δεκαετία αργότερα, την Πέμπτη 26 Οκτωβρίου 2023. Για την περίοδο 2023-2028, η διοίκησή του ανατέθηκε στο διοικητικό συμβούλιο της Τεχνόπολης Δήμου Αθηναίων.

## Συλλογές
Το μουσείο περιλαμβάνει πολυάριθμα προσωπικά αντικείμενα, κοστούμια όπερας και προσωπικά ενδύματα υψηλής ραπτικής, μερικά δημιουργημένα από τη σχεδιάστρια μόδας Μπίκι. Σύμφωνα με μία εκ των σχεδιαστών του μουσείου, αρχιτέκτονα και μουσειολόγο Ερατώ Κουτσουδάκη, η συλλογή του μουσείου δεν είναι το ισχυρότερο πλεονέκτημά του· οι εκθέσεις του σχεδιάστηκαν με βάση την προσωπικότητα της Κάλλας, και συμπεριλαμβάνουν την τραγουδιστική φωνή της αλλά και συνεντεύξεις της. 

### Φωτοθήκη εκθεμάτων

Αρχείο:Maria Callas' opera costumes.jpg|alt=Κοστούμια όπερας της υψιφώνου Μαρίας Κάλλας|Από τα αριστερά προς τα δεξιά: κοστούμι για τη ''Νόρμα'' του 1960 στην Επίδαυρο, περούκα για τη ''Μήδεια'' στην Επίδαυρο το 1961 και σπάνια έκδοση αποσπασμάτων μουσικών κειμένων του έργου από το 1909, κοστούμι για τη *Νόρμα* του 1960 στην Επίδαυρο και ράβδος βαδίσματος-θύρσος από την *[[Τόσκα (όπερα)|Τόσκα]]* στη Γένοβα τον Μάρτιο του 1954.
Αρχείο:Maria Callas' sheet music books.jpg|alt=Συλλογή δερματόδετων παρτιτούρων της Κάλλας|Συλλογή δερματόδετων παρτιτούρων της Κάλλας. Οι παρτιτούρες είναι του τύπου «σπαρτίτο» (*spartito*), συνιστούν, δηλαδή, διασκευές των οπερατικών έργων για πιάνο και φωνή, βάσει των οποίων γίνεται η μελέτη της εκάστοτε όπερας από τους μονωδούς.
Αρχείο:Maria Callas' 1937 US school memory book.jpg|alt=Αναμνηστικό σχολικό βιβλιαράκι της Μαρίας Κάλλας|Αναμνηστικό σχολικό βιβλιαράκι της «Mary Anna Callas» (μετέπειτα *Μαριάννα Καλογεροπούλου* και, τελικά, *Μαρία Κάλλας*). Χρονολογείται στις 28 Ιανουαρίου 1937, λίγους μήνες πριν την αναχώρησή της από τις ΗΠΑ για την Αθήνα τον Μάιο του 1937. Ως αναγράφεται, το σχολείο της ήταν το 189ο Δημόσιο Σχολείο Μανχάταν.
Αρχείο:Dallas Civic Opera honorary life membership to Maria Callas.jpg|alt=Τιμητική πλακέτα της Όπερας της Πόλης του Ντάλας στην Κάλλας|Τιμητική πλακέτα όπου αναγράφεται η απόδοση της ιδιότητας του εφ' όρου ζωής μέλους της Όπερας της Πόλης του Ντάλας (σήμερα γνωστή ως Όπερα του Ντάλας) στην Κάλλας. Χρονολογείται στις 12 Σεπτεμβρίου 1968.


## Παραπομπές


## Εξωτερικοί σύνδεσμοι
* Επίσημη ιστοσελίδα του μουσείου
Κατηγορία:Μουσεία στην Αθήνα
Κατηγορία:Βιογραφικά μουσεία
Κατηγορία:Μαρία Κάλλας